## Rješenje kojim se iz registra investicijskih fondova Republike Hrvatske briše otvoreni investicijski fond s javnom ponudom MP.Global.HR, kojim upravlja društvo za upravljanje NFD Aureus Invest d.d. iz Zagreba

### NN 1/2012 (2.1.2012.), Rješenje kojim se iz registra investicijskih fondova Republike Hrvatske briše otvoreni investicijski fond s javnom ponudom MP.Global.HR, kojim upravlja društvo za upravljanje NFD Aureus Invest d.d. iz Zagreba

HRVATSKA AGENCIJA ZA NADZOR FINANCIJSKIH USLUGA

23

Na temelju odredaba članka 15. točke 4. alineje 1. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 5. Zakona o investicijskim fondovima (»Narodne novine« broj 150/05), u postupku brisanja iz registra investicijskih fondova Republike Hrvatske otvorenog investicijskog fonda s javnom ponudom MP.Global.HR, pod upravljanjem društva NFD Aureus invest d.d. iz Zagreba, Ilica 1/a, pokrenutom po službenoj dužnosti, Hrvatska agencija za nadzor financijskih usluga 22. prosinca 2011. godine donosi

RJEŠENJE

1. Iz registra investicijskih fondova Republike Hrvatske koji vodi Hrvatska agencija za nadzor financijskih usluga, s danom 22. prosinca 2011. godine, zbog završetka postupka pripajanja, briše se otvoreni investicijski fond s javnom ponudom MP.Global.HR, kojim upravlja društvo za upravljanje NFD Aureus invest d.d. iz Zagreba, Ilica 1/a. Fond je upisan u registar fondova pod identifikacijskim brojem JPD107, a njegovo je osnivanje odobreno Rješenjem Hrvatske agencije za nadzor financijskih usluga od 7. veljače 2008. godine (klasa: UP/I-451-04/07-09/50, urbroj: 326-113/08-8).

2. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) donijela je 8. prosinca 2011. godine, u postupku izdavanja suglasnosti za pripajanje otvorenog investicijskog fonda s javnom ponudom MP.Global.HR otvorenom investicijskom fondu s javnom ponudom NFD Aureus New Europe, Rješenje (klasa: UP/I-451-04/11-06/15, urbroj: 326-113-11-7) kojim se društvu NFD Aureus invest d.d. iz Zagreba, Ilica 1/a (dalje: Društvo), izdaje suglasnost za pripajanje otvorenog investicijskog fonda s javnom ponudom MP.Global.HR otvorenom investicijskom fondu s javnom ponudom NFD Aureus New Europe.

Agencija je 21. prosinca 2011. godine zaprimila obavijest Društva, da je Društvo 16. prosinca 2011. godine pripojilo otvoreni investicijski fond s javnom ponudom MP.Global.HR otvorenom investicijskom fondu s javnom ponudom NFD Aureus New Europe sukladno članku 181. stavku 1. Zakona o investicijskim fondovima (»Narodne novine« broj 150/05), Pravilniku o postupku, uvjetima i načinu pripajanja otvorenih investicijskih fondova (»Narodne novine« broj 139/06), te Ugovoru o pripajanju od 22. srpnja 2011. godine i Aneksu Ugovora o pripajanju od 6. listopada 2011. godine.

S obzirom da je otvoreni investicijski fond s javnom ponudom MP.Global.HR pripojen otvorenom investicijskom fondu s javnom ponudom NFD Aureus New Europe, te je time prestao postojati, nužno je pripojeni fond brisati iz registra fondova na temelju članka 5. stavka 2. Zakona o investicijskim fondovima (»Narodne novine« broj 150/05, dalje: Zakon), kojim je propisano da se u registar fondova upisuju sve promjene podataka određenih Zakonom i Pravilnikom o postupku, uvjetima i načinu pripajanja otvorenih investicijskih fondova (»Narodne novine« broj 139/06), te je odlučeno kao u točki 1. izreke ovog rješenja.

Prema odredbi članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«, jer Agencija ocjenjuje da je objava ovog rješenja od interesa za korisnike financijskih usluga.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-06/15
Urbroj: 326-113-11-9
Zagreb, 22. prosinca 2011.

Zamjenik predsjednika Uprave
Željko Kopčić, v. r.

Rješenje, NN 1/2012-23